
Leonardo da Vinci lapos íveinek diszkrételemes vizsgálata

Kulcsszavak: Lapos ív; Leonardo da Vinci; Diszkrét elemek módszere
A falazott ívek és boltozatok történelme igen régre nyúlik vissza, egészen a prehistorikus
időszakig. Szerepük az építőmérnöki gyakorlatban a különböző méretű nyílások, árkok,
falakkal közrezárt területek, folyók áthidalása oly módon, hogy az önsúlyból, használatból és
egyéb környezeti hatásokból származó terheket a szerkezet főként nyomóerők révén vegye fel
és továbbítsa az alatta lévő teherhordó szerkezetekre. Az ívek használata lehetővé teszi az
alacsony húzószilárdsággal (azonban nagy nyomószilárdsággal) rendelkező, rendkívül időtálló
anyagok (elsősorban faragott kövek és különböző anyagú téglák) széles körű használatát, ezzel
nagy lehetőséget adva pozitív tulajdonságaik kihasználására.

Napjainkra ezek az építési módszerek igencsak háttérbe szorultak. Ennek elsődleges okai
egyrészt az elemek időigényes megmunkálásában, másrészt a hatékony, a nem-kontinuumszerű
viselkedést figyelembe vevő mechanikai számítási módszerek elterjedésének hiányában
keresendők. Az előállítás időigényességének problémájára azonban ma már megoldást nyújthat
a blokkok betonból vagy más hasonló önthető anyagból (akár öntőformával, akár 3D
nyomtatással) történő kialakítása, valamint modern kőfaragóeszközök használata. A számítási
eszközök között pedig ma már elérhető a korszerű diszkrét elemes modellek (DEM)
alkalmazása.

A nyílások áthidalása szempontjából kiemelt jelentősége van az ún. lapos íveknek. A falazott
ívek és boltozatok klasszikus szerkezetanalitikai módszerei (Heyman tételei; egyensúlyi
erőrendszer szerkesztéses keresése stb.) azonban a tönkremenetel jellege miatt nem
alkalmazhatóak lapos ívek esetében.

Leonardo da Vinci kézírásos jegyzeteiben két formabontó javaslat is található lapos ívek
kialakítására. Dolgozatom célja e két javaslat mechanikai vizsgálata volt. A modellkísérleteket
a 3DEC diszkrét elemes programmal végeztem el, amely képes a különálló szilárd testekből
épült szerkezetek nem-kontinuumszerű viselkedésének követésére, ezzel jó eszközt biztosítva
a falazott ívek viselkedésének elemzésére.

Futtatásaim során azonban kiderült, hogy az egyik ív igencsak kedvezőtlenül viselkedik erőjellegű
terhelésre, emiatt alkalmazása nem javasolható. Dolgozatom döntő része így csak a
másik javaslatra koncentrál. Az említett ív optimális geometriai kialakítását egy adott
támaszközre állapítottam meg két különböző anyag paramétereivel. Az így kapott kialakítást
további két támaszköz esetében is teszteltem mind erő-, mind elmozdulás-jellegű teherre.



